กรณ์ไม่กล้าเสี่ยงรวมบัญชีล้างหนี้
&nbsp;
10 ส.ค. 2554

โพสต์ทูเดย์ — กรณ์พลิกปัดรวมบัญชี ธปท.ล้างหนี้กองทุนฟื้นฟู1.3 ล้านล้าน
นายกรณ์ จาติกวณิช รมว.คลัง เปิดเผยว่า การแก้หนี้สินกองทุนเพื่อการฟื้นฟูและพัฒนาระบบสถาบันการเงินที่มีมหาศาลและไม่ลดลงมาเป็นเวลาหลายปีแล้วมีหลายวิธี แต่ขณะนี้ยืนยันว่ารัฐบาลยังไม่สรุปว่าจะใช้วิธีการรวมบัญชีของธนาคารแห่งประเทศไทย (ธปท.) เพื่อแก้ไขปัญหา
รมว.คลัง กล่าวว่า ธปท.มีทุนสำรองระหว่างประเทศสูงมากและเพิ่มขึ้นอย่างต่อเนื่อง จึงต้องหาทางลดภาระของประชาชนด้วยการใช้ทุนสำรองให้คุ้มค่ามากขึ้น โดยไม่จำเป็นใช้วิธีการรวมบัญชี ส่วนแนวทางที่ชัดเจนนั้นยังอยู่ระหว่างการหารือร่วมกับหน่วยงานที่เกี่ยวข้อง
ก่อนหน้านี้ นายไตรรงค์ สุวรรณคีรี รองนายกรัฐมนตรี ออกมาเสนอให้รวมบัญชีทุนสำรองเงินตรา บัญชีสำรองพิเศษ และบัญชีผลประโยชน์ประจำปีของ ธปท.ให้เหลือเพียงบัญชีเดียว ซึ่งจะทำให้ ธปท.มีกำไรและนำไปชำระหนี้กองทุนฟื้นฟูฯ จำนวน 1.3 ล้านล้านบาท แต่แนวคิดดังกล่าวก็ถูกลูกศิษย์ของหลวงตา มหาบัวญาณสัมปันโน เจ้าอาวาสวัดป่าบ้านตาด จ.อุดรธานี คัดค้าน 
ล่าสุดวันที่ 8 มี.ค. พระครูอรรถกิจนันทคุณ เจ้าอาวาสวัดป่าดอยลับงา จ.กำแพงเพชร กรรมการมูลนิธิเสียงธรรมเพื่อประชาชน นำคณะลูกศิษย์หลวงตามหาบัว 10 คน เข้าหารือกับคณะผู้บริหาร ธปท.
โดยพระครูอรรถกิจนันทคุณ กล่าวว่า หลวงตาต้องการให้มาสอบถามความชัดเจนจากทาง ธปท. ถึงเรื่องที่รัฐบาลจะมีนโยบายรวมบัญชีเงินทุนสำรองระหว่างประเทศ เพื่อจะได้นำเงินออกมาใช้ลดภาระหนี้กองทุนฟื้นฟูฯ ปีละ 56 หมื่นล้านบาท ว่าข้อเท็จจริงเป็นอย่างไร โดยคิดว่าน่าจะมีแนวทางที่ดีกว่านี้
อย่างไรก็ตาม จากคำชี้แจงของ ธปท.พอเข้าใจได้ว่าเรื่องนี้ไม่สามารถตัดสินได้ด้วยอำนาจของกระทรวงการคลังหรือ ธปท. เพราะต้องแก้ไขกฎหมาย และนำเข้าสภาผู้แทนราษฎร ซึ่งเมื่อถึงเวลานั้น คณะลูกศิษย์หลวงตาและผู้ไม่เห็นด้วยทั้งหมดจะขัดขวางให้ถึงที่สุด
นายอรรคบุษย์ ไกรฤกษ์ ผู้ช่วยผู้ว่าการ สายช่วยงานบริหาร ธปท. กล่าวว่า ถือเป็นเรื่องที่ดีจะได้ทำความเข้าใจร่วมกัน เพราะทางลูกศิษย์หลวงตาฯอาจไม่สบายใจเพราะรับทราบข้อมูลผ่านสื่อมวลชนเท่านั้น 
“ถ้าจะทำจริงๆ ควรมีการศึกษาให้ละเอียด และถ้าจะตั้งคณะขึ้นมาศึกษา ทางคณะลูกศิษย์ก็อยากจะส่งคนมาร่วมศึกษาด้วย” นายอรรคบุษย์ กล่าว